## Odluka Ustavnog suda Republike Hrvatske broj U-II-1306/2005 od 13. srpnja 2005.

### NN 90/2005 (25.7.2005.), Odluka Ustavnog suda Republike Hrvatske broj U-II-1306/2005 od 13. srpnja 2005.

# USTAVNI SUD REPUBLIKE HRVATSKE

**1821**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Željko Potočnjak, Nevenka Šernhorst, Vice Vukojević i Milan Vuković,
odlučujući o prijedlogu Petra Marije Radelja iz
Zagreba, za pokretanje postupka za ocjenu suglasnosti drugog propisa s Ustavom
i zakonom, na sjednici održanoj 13. srpnja 2005. godine, donio je

## ODLUKU

I. Pokreće se postupak za ocjenu suglasnosti s Ustavom
i zakonom te se ukida dio odredbe članka 4. Odluka o izmjeni i dopuni Odluke o
gradskim porezima i prirezu poreza na dohodak (»Narodne novine«, broj 4/03. ),
koju je donijelo Gradsko vijeće Grada Vinkovaca, koji glasi: »Ova Odluka stupa
na snagu osmog dana od dana objave u »Službenom glasniku« Grada Vinkovaca, a
primjenjuje se od 1. siječnja 2003. godine.«

II. Ova odluka objavit će se u »Narodnim
novinama«.

```
Obrazloženje
```

```

```

1. Petar Marija Radelj
podnio je Ustavnom sudu prijedlog za pokretanje postupka za ocjenu ustavnosti
Odluke o izmjeni i dopuni Odluke o gradskim porezima i prirezu poreza na
dohodak (»Narodne novine«, broj 4/03. ), koju je donijelo Gradsko vijeće Grada
Vinkovaca.

Ističe da je stupanje na snagu te Odluke uređeno
protivno izričitoj odredbi članka 95. Zakona o financiranju jedinica lokalne i
područne (regionalne) samouprave (»Narodne novine«, broj 117/93., 69/97.,
33/00., 73/00., 127/00., 59/01., 117/01., 150/02. i 147/03. ), kojom je
propisano da se odluka grada o prirezu porezu na dohodak mora objaviti u
»Narodnim novinama« i stupa na snagu osmog dana od objave. Naime, odredbom
članka 4. navedene Odluke propisano je da ta Odluka stupa na snagu osmog dana
od dana objave u Službenom glasniku Grada Vinkovaca, a ne od objave u »Narodnim
novinama«. Dakle, kako navedena Odluka ima ništavu odredbu o stupanju na snagu,
ona po samome pravu nije mogla stupiti na snagu niti proizvoditi pravne učinke,
te je valja poništiti.

Također ističe da se osporena Odluka primjenjuje
retroaktivno, jer bi sukladno odredbi članka 95. Zakona o financiranju jedinica
lokalne i područne (regionalne) samouprave trebala stupiti na snagu osmi dan od
dana objave, odnosno 16. siječnja 2003. godine, te se ne može primjenjivati od
1. siječnja 2003. godine, kako je to propisano odredbom članka 4. te Odluke.
Stoga ta Odluka nije suglasna vladavini prava kao najvišoj vrednoti ustavnog
poretka (članak 3. Ustava), kao i načelu jednakosti svih pred zakonom,
propisanom odredbom članka 14. stavka 2. Ustava, te načelima jednakosti i pravednosti
poreznog sustava, propisanima člankom 51. Ustava, stoga predlaže pokretanje
postupka i poništenje, a podredno ukidanje osporene
Odluke.

2. Tijekom ustavnosudskog postupka prijedlog je
dostavljen na očitovanje Gradskom vijeću Grada Vinkovaca, koje je dostavilo
očitovanje 13. lipnja 2005. godine.

*Prijedlog
je djelomice osnovan.*

3. Mjerodavne odredbe Ustava Republike Hrvatske,
prema ocjeni Ustavnog suda, za ocjenu ustavnosti osporene Odluke o gradskim
porezima su:

»Članak 3.

Sloboda (...) vladavina prava (...) najviše su
vrednote ustavnog poretka Republike Hrvatske i temelj za tumačenje Ustava.«

Članak 89. stavci 2. i 4.

»Propisi tijela koja imaju javne ovlasti prije
stupanja na snagu moraju biti objavljeni na dostupan način u skladu sa zakonom.

Zakon i drugi propisi državnih tijela i tijela
koja imaju javne ovlasti ne mogu imati povratno djelovanje.«

4. Odluku o izmjeni i dopuni Odluke o gradskim
porezima i prirezu poreza na dohodak donijelo je Gradsko vijeće Grada Vinkovaca
na temelju članka 30. Zakona o financiranju jedinica lokalne samouprave i
uprave (»Narodne novine«, broj 117/93., 69/97., 33/00., 73/00. i 59/01.),
članaka 18. i 51. Statuta Grada Vinkovaca (»Službeni glasnik« Grada Vinkovaca,
broj 10/01. – pročišćeni tekst) i članka 30. Poslovnika Gradskog vijeća Grada
Vinkovaca (»Službeni glasnik« Grada Vinkovaca, broj 10/01. – pročišćeni tekst)
na svojoj 12. sjednici održanoj 13. prosinca 2002. godine.

Odluka o općinskim porezima objavljena je u
»Narodnim novinama«, broj 4 od 8. siječnja 2003. godine i u »Službenom
glasniku« Grada Vinkovaca broj 9 od 16. prosinca 2002. godine.

Odredbom članka 4. navedene Odluke propisano je:

»Ova Odluka stupa na snagu osmog dana od dana objave
u »Službenom glasniku« Grada Vinkovaca, a primjenjuje se od 1. siječnja 2003.
godine. Odluka će se objaviti u »Narodnim novinama« Republike Hrvatske.«

5. Za ocjenu zakonitosti osporene Odluke
mjerodavna je odredba članka 95. Zakona o financiranju jedinica lokalne i
područne (regionalne) samouprave, koja propisuje:

»Odluka grada o prirezu poreza na dohodak mora
se objaviti u »Narodnim novinama« i stupa na snagu osmoga dana od objave.«

6. U konkretnom slučaju prva rečenica članka 4.
osporene Odluke u suprotnosti je s odredbom članka 95. Zakona o financiranju
jedinica lokalne i područne (regionalne) samouprave, odnosno ista je
protuzakonita. Naime, sve odluke gradova o prirezu poreza na dohodak moraju se
objaviti u »Narodnim novinama«, a stupaju na snagu osmoga dana od objave.

Propisavši stupanje na snagu navedene Odluke
osmoga dana od dana objave iste u »Službenom glasniku« Grada Vinkovaca, Gradsko
vijeće Grada Vinkovaca postupilo je suprotno navedenoj izričitoj zakonskoj
odredbi.

Stoga takvo normativno rješenje ne udovoljava
zahtjevima vladavine prava – pravne sigurnosti objektivnog pravnog poretka,
propisanim člankom 3. Ustava. Takvo rješenje ujedno nije suglasno s odredbom
članka 89. stavka 2. Ustava.

7. Slijedom navedenog, Ustavni sud je utvrdio da
osporena Odluka ima protuzakonitu odredbu o stupanju na snagu, koja nije
suglasna s odredbama članaka 3. i 89. stavka 2. Ustava.

Stoga je Ustavni sud ukinuo prvu rečenicu članka
4. osporene Odluke. Pri tome, Ustavni sud utvrđuje da je osporena Odluka
stupila na snagu, prema odredbi članka 95. Zakona o financiranju jedinica
lokalne i područne (regionalne) samouprave, osmoga dana od dana njezine objave
u »Narodnim novinama«. Osporena Odluka objavljena je u »Narodnim novinama«,
broj 4 od 8. siječnja 2003. godine, te je stupila na snagu 16. siječnja 2003.
godine.

Stoga je, na temelju odredbe članka 55. stavaka
1. i 2. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst), odlučeno kao u izreci (točka
I.).

Objava ove odluke (točka II. izreke) temelji se
na odredbi članka 29. Ustavnog zakona o Ustavnom sudu Republike Hrvatske.

Broj: U-II-1306/2005

Zagreb, 13. srpnja 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 90/2005-1821